als_Latn dik_Latn sag_Latn
Shkëndija e Tetovës triumfoi 2-1 ndaj gjeorgjianëve të Kolketit në miqësoren e tretë në kuadër të fazës përgatitore që po zhvillohet në Antalia të Turqisë. Të tre golat e kësaj kësaj sfide u realizuan brenda 20 minutave në pjesën e dytë, pasi pjesa e parë përfundoi më rrjeta të paprekura.
Ardian Kozniku hodhi në fushë një formacion të ri, i bazuar te futbollistët që luajtën në 30 minutat e fundit në miqësoren me Pescin të Hungarisë. Disa tentativa të Juffos nga distanca, nuk mjaftuan për të zhbllokuar rezultatin gjatë 45-minutave të para ndërsa në fillim të fraksionit të dytë Shkëndija fitoi një 11-metërsh, pasi braziliani u rrezua në mënyrë të parregullt në zonën kundërshtare. Goditjen nga pika e bardhë e mori përsipër Kirovski, goditja e të cilit u ndal nga portieri kundërshtar, por Imeri u tregua i vëmendshëm duke dërguar topin në rrjetë. Rreth minutës së 65 Kozniku e ndryshoi thuasje tërësisht formacionin, por pa kaluar shumë minuta lojë gjeorgjinatë përfituan nga një rreshtim i gabuar i mbrojtjes i dha mundësi Tugushit të vinte baraspeshën. Gjithsesi kundërpërgjigjja e Shkëndijës ishte shume e shpejtë, pasi Junior konkretizoi me një goditje të bukur nga distanca. Minutat në vazhdim nuk sollën ndryshim tjetër rezultati me Shkëndijën që arriti fitoren e dytë në Turqi. Ekipi tetovar do t’i vijojë përgatitjet në Antalia, ndërsa ndeshja e radhës miqësore do të luhet më 6 shkurt kundër FC Qaradag. / Super Sport
als_Latn als_Latn